Diari Oficial de la Generalitat Valenciana


Sumari del DOGV 3684, del 09-02-2000 (2000/906)

ACORD de 9 de desembre de 1999, entre l’administració del Govern Valencià i els representants dels empleats públics del sector de l’administració del Consell en matèria de retribucions, oferta d’ocupació pública i provisió de llocs.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3684

Data del DOGV
:   09-02-2000

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2000/906


Data del document
:   09-12-1999

Organisme emissor
:   Conselleria de Justícia i Administracions Públiques

Tipus de document
:   Acord

Descriptors 

:   * funcionari
    * remuneració del treball
    * oferta d'ocupació

ACORD de 9 de desembre de 1999, entre l'administració del Govern Valencià i els representants dels empleats públics del sector de l'administració del Consell en matèria de retribucions, oferta d'ocupació pública i provisió de llocs. [2000/M906]
  
El Govern de la Generalitat Valenciana i les organitzacions sindicals presents en la Mesa Sectorial de Funció Pública i la Comissió per a la Interpretació, Vigilància i Estudi del Conveni Col·lectiu (CIVE), són conscients que la modernització i millora de la qualitat dels serveis públics constitueix el repte més important que han d'afrontar actualment les administracions públiques, per a adequar-los a les noves demandes socials.
  
Coincideixen, així mateix, en el fet que l'èxit de dits objectius necessita, no sols de la voluntat política dels qui tenen la responsabilitat de governar, sinó a més a més de la implicació dels empleats públics en la seua consecució.
  
La dita implicació només és possible quan hi ha unes condicions de treball on les obligacions i responsabilitats estiguen racionalment definides i els drets dels treballadors reconeguts de la manera més justa possible, i això ha d'aconseguir-se comptant amb la participació d'aquells, a través dels seus representants, en la presa de decisions.
  
És principi inspirador de gran part del contingut del present acord, l'establiment de polítiques actives, tendents a la conversió de la precarietat laboral en estabilitat, amb la intenció de resoldre aquest greu problema.
  
En dita línia de col·laboració i participació, el Govern de la Generalitat Valenciana i les organitzacions sindicals CC.OO, CSI-CSIF i CEMSATSE, sense perjudici que amb posterioritat a aquest dia puguen adherir-se altres organitzacions sindicals, prèvia negociació en els fòrums amunt assenyalats,
  
ACORDEN
  
Primer
  
Amb independència de l'increment general del 2%, establit en la Llei de Pressupostos per a tots els empleats públics, l'administració constituirà un fons addicional de 800 milions de pessetes a aplicar l'any 2000 per als empleats i empleades de l'administració del Consell, que es destinaran a la millora de la qualitat dels serveis públics.
  
De la quantitat assenyalada en el paràgraf anterior, 485 milions de pessetes es destinaran com a fons per a la millora de les retribucions de tots els empleats públics inclosos en l'àmbit de la mesa i del conveni col·lectiu, per a aconseguir una major qualitat en la prestació dels serveis públics, que es fixarà amb criteris lineals.
  
Els 315 milions de pessetes restants, es destinaran a sufragar la primera fase d'aplicació en l'any 2000 d'un decret que regule la classificació i retribucions dels llocs de treball, que es negociarà amb els representants dels treballadors. En el dit decret es fixaran nous criteris que tindran com a finalitat introduir una major homogeneïtat i racionalitat en la classificació i descripció de cada lloc de treball, especialment pel que fa a la fixació de les seues retribucions. La negociació de dita norma, i de la primera fase de la seua implantació, subsumirà el compromís adquirit per l'administració en la legislatura anterior de negociar una tercera fase de racionalització de les retribucions i, amb aquesta finalitat, es constituirà una mesa tècnica de negociació, abans de l'1 de febrer de l'any 2000.
  
Segon
  
L'administració es compromet a convocar la totalitat de l'Oferta d'Ocupació Pública de 1999, abans del 30 de setembre de l'any 2000, segons el calendari que aconselle i permeta la seua eficaç gestió, inclosos tots i cadascun dels processos de promoció interna previstos en l'article 3 del Decret 195/1999.
  
Per a això, i amb caràcter previ al desenrotllament de les convocatòries, finalitzarà la negociació i promulgarà l'ordre relativa a barems; publicarà les relacions de llocs de treball; convocarà els concursos de trasllats pendents relatius a llocs d'estructura, que en el cas de llocs de naturalesa laboral es durà a terme amb mobilitat horitzontal, i negociarà els distints processos de promoció interna i accés lliure, tot això amb la màxima celeritat possible.
  
Tercer
  
L'administració, d'acord amb el que s'ha establit en el Decret 33/1999, i amb el que s'ha pactat en el conveni col·lectiu, convocarà una oferta d'ocupació pública per a l'any 2000 en el sector de l'administració del Consell de 800 places, de les quals el 50% seran de naturalesa laboral, i el 50% restant, de naturalesa funcionarial, i preferentment pertanyents als grups E i D de titulació
  
Prèviament a les convocatòries específiques de llocs laborals derivades d'aquesta oferta, es realitzarà un concurs general de mobilitat horitzontal.
  
Per als grups E i D s'establirà com a sistema d'accés el de concurs oposició, que es desenrotllarà en el marc de les disposicions legals i reglamentàries, així com de la doctrina establida per la jurisprudència constitucional.
  
Quart
  
Fins a l'acabament de la present legislatura, l'administració es compromet a convocar tots els anys concursos i oferta d'ocupació pública, amb processos de promoció interna el més ampli possible en tots els grups i categories professionals.
  
Cinqué
  
L'administració propiciarà les accions oportunes per a modificar l'article 16.4 de la Llei de Funció Pública Valenciana, i substituirà les expressions «són llocs de naturalesa laboral» per «podran classificar-se com a llocs de naturalesa laboral», i, «en tot cas es classificaran» per «si és procedent, es classificaran».
  
Sisé
  
L'administració es compromet a formalitzar la posada en marxa dels serveis de prevenció, en l'àmbit de la funció pública, en el primer semestre de l'any 2000.
  
Seté
  
Durant el primer trimestre de l'any 2000 es procedirà a la negociació i publicació de l'ordre de desplegament del Decret 34/1999, de 9 de març, sobre condicions de treball del personal al servei de l'administració del Govern Valencià.
  
En prova de conformitat, es firma el present acord.